input: IZVEDBENA UREDBA SVETA (EU) št. 1264/2012
  z dne 21. decembra 2012
  o izvajanju Uredbe (EU) št. 267/2012 o omejevalnih ukrepih proti Iranu
  SVET EVROPSKE UNIJE JE -
  ob upoštevanju Pogodbe o delovanju Evropske unije,
  ob upoštevanju Uredbe Sveta (EU) št. 267/2012 z dne 23. marca 2012 o omejevalnih ukrepih proti Iranu (1) in zlasti člena 46(2) Uredbe,
  ob upoštevanju naslednjega:
  (1)
  Svet je 23. marca 2012 sprejel Uredbo (EU) št. 267/2012.
  (2)
  Zaradi razmer v Iranu in v skladu s Sklepom 2012/829/SZVP (2) bi bilo treba na seznam fizičnih in pravnih oseb, subjektov in organov iz Priloge IX k Uredbi (EU) št. 267/2012, za katere veljajo omejevalni ukrepi, uvrstiti dodatne osebe in subjekte.
  (3)
  Poleg tega bi bilo treba določene subjekte črtati s seznama fizičnih in pravnih oseb, subjektov in organov iz Priloge IX k Uredbi (EU) št. 267/2012, za katere veljajo omejevalni ukrepi, pri čemer bi bilo treba spremeniti vnose za določene subjekte.
  (4)
  Da bi se zagotovila učinkovitost ukrepov, določenih v tej uredbi, bi morala ta uredba začeti veljati na dan objave -
  SPREJEL NASLEDNJO UREDBO:
  Člen 1
  Priloga IX k Uredbi (EU) št. 267/2012 se spremeni, kot je določeno v Prilogi k tej uredbi.
  Člen 2
  Ta uredba začne veljati na dan objave v Uradnem listu Evropske unije.
  Ta uredba je v celoti zavezujoča in se neposredno uporablja v vseh državah članicah.
  V Bruslju, 21. decembra 2012